นายกรัฐมนตรี เปิดเผย พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ทรงห่วงใยปัญหาภัยแล้ง
นายกรัฐมนตรี เปิดเผย พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ทรงห่วงใยปัญหาภัยแล้ง พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  เป็นประธานเปิดการประชุมชี้แจง พร้อมมอบนโยบายการบริหารจัดการภัยแล้งและเตรียมการเก็บน้ำฤดูฝนปี 2563 โดยมีรัฐมนตรีพร้อมด้วยหัวหน้าส่วนราชการ ผู้ว่าราชการจังหวัด หน่วยงานเอกชน องค์กรปกครองส่วนท้องถิ่น เข้าร่วม ที่ตึกสันติไมตรี ทำเนียบรัฐบาล นายกรัฐมนตรี กล่าวเน้นย้ำว่า พระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี ทรงห่วงใยปัญหาภัยแล้ง พระราชทานพระราชกระแสรับสั่งเกี่ยวกับแนวทางในการแก้ปัญหารวมถึงโครงการจิตอาสาต้านภัยแล้งการแก้ปัญหาน้ำจะต้องบริหารจัดการอย่างยั่งยืนทั้งระบบ ด้วยการทำงานอย่างบูรณาการ เพื่อให้พื้นที่มีน้ำใช้ โดยต้องเร่งสร้างความเข้าใจอย่างต่อเนื่อง โดยตลอดปี 2563 นั้น จะต้องดำเนินโครงการต่างๆ อย่างโปร่งใส เกิดประโยชน์สูงสุด โดยรัฐบาลต้องปรับแผนบริหารจัดการน้ำตามสถานการณ์ต่างๆ เพื่อรับมือกับภัยแล้ง โดยเฉพาะพื้นที่ที่แล้งซ้ำซาก ย้ำว่ารัฐบาล จะต้องดูแลในเรื่องของน้ำอุปโภคบริโภค น้ำเพื่ออุตสาหกรรม และน้ำเพื่อการเกษตร โดยการขับเคลื่อนแผนต่างๆ นั้น จะต้องได้รับความร่วมมือจากประชาชนและจะต้องมีการรณรงค์ใช้น้ำอย่างประหยัด ควบคู่ไปด้วย เพื่อการใช้น้ำอย่างคุ้มค่า โดยการสร้างจิตสำนึกในการรักษ์น้ำ ที่สำคัญการอนุรักษ์ทรัพยากรธรรมชาติ นอกจากการปลูกป่าแล้ว ก็ต้องรณรงค์เรื่องการเผาป่าด้วยนายกรัฐมนตรี ยังเปิดเผยว่า ขณะนี้ตามแผนบริหารจัดการน้ำ รัฐบาล มี 456 โครงการ ทั่วประเทศ เพื่อเพิ่มน้ำต้นทุนได้ทั้งสิ้น 7 พันล้านลูกบาศ์กเมตร โดยมีโครงการขนาดใหญ่ ดำเนินการไปแล้วบางส่วน ซึ่งประชาชนจะได้รับประโยชน์อย่างมาก รัฐบาลมีนโยบายเร่งรัดการจัดทำแหล่งเก็บน้ำเพื่อเก็กกักน้ำในฤดูฝนนี้ ทั้งนี้ มีหน่วยงานที่สามารถเร่งรัดดำเนินการได้ทั้งสิ้น 14 หน่วยงาน จำนวน 1,320 โครงการ โดยเมื่อดำเนินการแล้วเสร็จจะสามารถเพิ่มปริมาตรเก็บกักน้ำได้ 276 ล้านลูกบาศก์เมตร เป็นต้นท้ายสุด นายกรัฐมนตรี กำชับว่า ให้การบรรเทาทุกข์ของประชาชนอย่างจริงจังและต่อเนื่อง รวมทั้งป้องกันความเสี่ยงจากเหตุการณ์ในอนาคตที่อาจจะเกิดขึ้นได้ ขอให้ทุกหน่วยงานที่เกี่ยวข้อง ดำเนินการตามแนวทางปฏิบัติสำคัญ 7 แนวทาง เช่น หน่วยงานที่ขอรับงบประมาณเพิ่มเติมในการแก้ไขปัญหาภัยแล้ง ปี 2562/2563 ให้เร่งรัดดำเนินการแล้วเสร็จภายในเวลาที่กำหนด กระทรวงมหาดไทยต้องตรวจสอบพื้นที่ ถึงสภาพปัญหาที่แท้จริงของพื้นที่